Eurosong 2007.
Eurovision Song Contest 2007 je održan 10. i 12. maja 2007. u Helsinkiju, glavnom gradu Finske. Ovo je bilo 52. Eurovision Song Contest, sa čak 42 zemlje učesnice ubjedljivo najveći do sada. Bosnu i Hercegovinu je predstavljala Marija Šestić s pjesmom "Rijeka bez imena". Pobjednik Eurovision Song Contest 2007 je Marija Šerifović sa pjesmom Molitva. Takmičenje se održalo u Finskoj nakon što je na Eurovision Song Contest 2006. pobjedio finski hard rock sastav Lordi, prva pobjeda i zapravo prvi plasman među prvih pet mjesta finskog predstavnika nakon 39 učešća. Spektakl je održan u Hartwall Areni, najvećoj finskoj hali za hokej na ledu. Emiter-domaćin, finska nacionalna televizijska mreža YLE je imala budžet od oko 13 miliona eura. Takmičenje je održano u dvije večeri, polufinalu 10. maja i finalu 12. maja. U finalu je izvedeno 24 kompozicije, od čega su direktno učestvovale pjesme iz deset najbolje plasiranih zemalja sa Song Contest 2006. te tzv. ”Velike četvorke” — Ujedinjenog Kraljevstva, Francuske, Njemačke i Španije. Ovim pjesmama se u finalu pridružilo još deset najbolje plasiranih kompozicija iz polufinala. Iako je na sastanku delegacija u martu 2006. bilo najavljeno da će se u finale 2007. direktno plasirati samo 10 pjesama (najboljih šest plus velika četvorka), na samoj ESC 2006. u Ateni je objavljeno da će se ipak zadržati staro pravilo. Učešće na ESC 2007. je prijavilo čak 43 zemlje, pri čemu je delegacija Monaka potom u predviđenom roku povukla svoju prijavu. Iako pravila predviđaju najviše 40 učesnika (14 direktno plasiranih i 26 u polufinalu), Referentna grupa Evropske radiodifuzne unije je, kako je na konferenciji za štampu na Dječijem ESC 2006. u Bukureštu 1. decembra 2006. potvrdio izvršni nadzornik ESC Svante Stockselius, odlučila da će sve zemlje koje povtrde učešće moći da učestvuju. ERU je konačan spisak 42 učesnika (14 direktno plasiranih u finale i 28 u polufinalu) potvrdila 15. decembra 2006. Redoslijed nastupa određen je na sastanku šefova delegacija u Helsinkiju 12. marta 2007. Ove godine je u postupak žrebanja uvedeno novo pravilo, prema kojem su šefovi delegacija prvih pet izvučenih učesnika polufinala i prva tri izvučena učesnika finala mogli sami da izaberu svoj redoslijed nastupa. Preostale zemlje su zatim dobile nastup redom po redoslijedu izvlačenja od nezauzetih mjesta. Delegacije svih zemalja koje su imale pravo da biraju redoslijed nastupa su izabrale drugu polovinu odgovarajuće večeri.